open-index/open-wikipedia-markdown huggingface dataset:
Retropenu

**Retropenu** (oik. **Petri Murto**, s. 1984) on suomalainen DJ, nettiradiojuontaja ja artisti. Hän tuli alunperin tutuksi nettiradio-ohjelmastaan *[[Retropenun Ysärit]]*, jota on kuultu Kaaosradiolla ja Kuhan.fm:ssä.

Retropenun omassa musiikissa kuuluu vahva 1980–1990-lukujen dance- ja syntikkapop-vaikutteinen soundi. Hänen kappaleitaan on julkaistu suoratoistopalveluissa, ja hän on esiintynyt muun muassa Viking Linen Retroristeilyillä sekä Summerdance-festivaaleilla. Yksi hänen musiikillisista inspiraation lähteistä on brittiläinen Pet Shop Boys -yhtye.

Retropenun yhteistyökumppaneihin kuuluu muun muassa Movetron-yhtyeestä tuttu Päivi Lepistö, jonka kanssa hän on julkaissut duettosinglet *What’s Ahead of Us*, *Miracle* ja *Masquerade*. Retropenun vuoden 2023 singlestä *One in a Million* on julkaistu myös remix-versioita. Yksi merkittävimmistä on *Alkalyne Remix,* jonka tuotti Mikko Tamminen eli Setä Tamu. Myös elokuussa 2025 julkaistu single *Love is Alive* on Retropenun tuotantoa. 

Retropenu osallistui myös ensimmäiselle X-Factor Suomi -kaudelle.

## Lähteet
Markku Salama

**Markku Salama** (s. 12. huhtikuuta 1948) on suomalainen, 1970-luvulla pääsarjatasolla pelannut jalkapalloilija. Hän oli pelipaikaltaan keskikenttäpelaaja.

Salama edusti Suomen toiseksi korkeimmalla sarjatasolla Turun Pyrkivää vuosina 1966–1969 ja Turun Tovereita vuosina 1970–1971, minkä jälkeen hän siirtyi Turun Palloseuraan. Kaudella 1972 Salama pelasi TPS:n mestaruuteen päättyneessä SM-sarjassa kaksi ottelua ja teki yhden maalin. Kaudella 1973 Salama pelasi SM-sarjassa 19 ottelua ja teki niissä viisi maalia. Kaudella 1974 hän pelasi 20 SM-sarjaottelua tekemättä maaleja. Kaudella 1975 hän voitti Suomen-mestaruuden ja pelasi TPS:n kaikki 22 SM-sarjaottelua, joissa hän teki yhden maalin. Kaudella 1976 Salama pelasi vielä neljä SM-sarjaottelua TPS:n joukkueessa.

## Lähteet
Olot

**Olot** on kaupunki ja Olotin piirin hallinnollinen keskus Buharan alueella Uzbekistanissa. Se sijaitsee Qorakoʻlin keitaaksi kutsutulla Zarafshonjoen alajuoksun keinokastelualueella 70 kilometriä Buharasta lounaaseen. Kaupungissa oli 13&nbsp;200 asukasta vuonna 2016.

Vuonna 1982 perustetun kaupungin kautta kulkee Türkmenabatin ja Buharan välinen rautatie ja maantie sekä Amudarjan–Qorakoʻlin kanava. Siellä on kanavahallinto, tekstiili-, rakennustarvike- ja elintarviketeollisuutta. Piirin maatalous on keskittynyt puuvillan ja viljan viljelyyn sekä karjanhoitoon.

## Lähteet

## Aiheesta muualla
* Olotin piirin sivusto
Nebojša Pavković

**Nebojša Pavković** (; 10. huhtikuuta 1946 – 20. lokakuuta 2025 Belgrad, Serbia) oli serbialainen kenraali, joka toimi 2000–2002 Serbian asevoimien komentajana.

YK:n sotarikostuomioistuin tuomitsi vuonna 2014 hänet 22 vuodeksi vankilaan sotarikoksista 1990-luvulla albaaneja vastaan Kosovon sodan aikana.  Hän suoritti sotarikostuomiota Suomessa syyskuuhun 2025 asti, jolloin hänet vapautettiin terveydellisistä syistä.

Hän kuoli Belgradissa lokakuussa 2025. Pavkovićia pidetään tuomiosta huolimatta edelleen sotasankarina Serbiassa. Presidentti Aleksandar Vučić kommentoi suruviestissään ”Hän omisti elämänsä maan ja armeijan palvelukselle. Hänen muistoaan vaalivat ne, jotka jakoivat hänen kanssaan sekä vaikeat että ylpeät päivät.”

## Lähteet

## Aiheesta muualla
Montbrison-sur-Lez

**Montbrison-sur-Lez** () on kunta Ranskassa Drômen departementissa Auvergne-Rhône-Alpesin alueella. Se sijaitsee Lezjoen varrella, noin 14 kilometriä Nyonsin kaupungista luoteeseen.

Montbrison-sur-Lezin historia ulottuu esihistorialliselle ajalle, josta on löytynyt jälkiä arkeologisissa kaivauksissa. 1000-luvulla ryhmä Clunyn luostarin munkkeja päätti rakentaa luostarin ja kirkon karolingisen luostarin raunioille, joka oli puolestaan rakennettu roomalaisen huvilan ja pienen Merkuriukselle ja Jupiterille omistetun pyhäkön raunioille. Vuosisatojen aikana luostari ja kirkko kokivat lukuisia muutoksia. 1300-luvun lopulla paikka tuhoutui lähes kokonaan, ja jäljellä on vain pieni 1400-luvulla uudelleenrakennettu kappeli. Tämä kappeli toimi seurakuntakirkkona Ranskan vallankumoukseen asti. Kappelin vieressä on yhä jäljellä luostarin pilarien jalustat.

## Lähteet

## Aiheesta muualla
Jarmo Aaltonen

**Jarmo Aaltonen** (s. 17. tammikuuta 1947) on suomalainen jalkapalloilija, pelipaikaltaan hyökkääjä. Hän voitti 1970-luvun alussa Turun Palloseuran joukkueessa kaksi Suomen-mestaruutta.

Aaltonen pelasi SM-sarjassa ensimmäisen kerran Turun Palloseuran joukkueessa kausina 1966 ja 1967. Ensimmäisellä pääsarjakaudellaan hän pelasi neljä ottelua ja seuraavalla yhdeksän. Seuraavat vuodet hän pelasi toisella sarjatasolla, Åbo IFK:ssa kaudet 1968–1969 ja Turun Pyrkivässä kauden 1970. Tämän jälkeen hän palasi TPS:ään ja voitti kaksi peräkkäistä Suomen-mestaruutta. Kaudella 1971 hän pelasi mestarijoukkueessa 14 ottelua ja teki niissä yhden maalin. Kaudella 1972 hän pelasi mestarijoukkueessa 11 ottelua ja teki niissä yhden maalin. Kaudella 1973 hän pelasi edellisen kauden tapaan 11 SM-sarjaottelua, joissa hän teki yhden maalin, mutta joukkue ei enää menestynyt. Uransa loppupuolen Aaltonen pelasi alemmilla sarjatasoilla muun muassa Turun Weikkojen ja Turun Toverien joukkueissa.

## Lähteet
Raimo Ojanen

**Raimo Ojanen** (s. 13. elokuuta 1947) on suomalainen jalkapalloilija, pelipaikaltaan keskikenttäpelaaja. Hän voitti 1970-luvun alussa Turun Palloseuran joukkueessa kaksi Suomen-mestaruutta.

Ojanen pelasi Åbo IFK:ssa kausina 1966–1969 kolme kautta toiseksi korkeimmalla sarjatasolla Suomensarjassa ja kauden 1967 SM-sarjassa, jossa hän esiintyi kahdessa ottelussa. Kaudet 1970–1972 Ojanen edusti mestaruussarjajoukkue Turun Palloseuraa. Kaudella 1970 hän pelasi 11 SM-sarjaottelua ja teki niissä yhden maalin. Kaudella 1971 hän voitti Suomen-mestaruuden ja pelasi 13 SM-sarjaottelua tekemättä maaleja. Kaudella 1972 hän voitti toisen Suomen-mestaruutensa ja pelasi 19 SM-sarjaottelua tekemättä maaleja. Tämän jälkeen Ojanen siirtyi Turun Pyrkivään, joka nousi kaudeksi 1978 SM-sarjaan. Ojanen päätti pelaajauransa tuohon SM-sarjakauteen, jolla hän pelasi 16 ottelua ja teki yhden maalin.

## Lähteet
Shofirkon

**Shofirkon** on kaupunki ja Shofirkonin piirin hallinnollinen keskus Buharan alueella Uzbekistanissa. Se sijaitsee Zarafshonjoen laaksossa 40 kilometriä Buharasta pohjoiseen. Kaupungissa oli 14&nbsp;000 asukasta vuonna 2016.

Shofirkon on yksi Buharan alueen vanhoista asutuksista. Siitä tuli piirikeskus vuonna 1926 ja kaupunki vuonna 1995. Kaupungissa on muun muassa viini- ja mattotehtaat sekä puuvilla- ja tekstiiliteollisuutta. Lähistöllä sijaitsevat 200–700-luvuilta peräisin olevan Vardonzen linnoituksen rauniot.

## Lähteet

## Aiheesta muualla
* Shofirkonin piirin sivusto
Météo Madagascar

**Météo Madagascar** (virallisesti ****, lyhennys **DGM**) on Madagaskarin valtiollinen säähän, ilmastoon ja hydrologiaan liittyviä palveluja tarjoava virasto. Se toimii paikallisen liikenteen ja ilmatieteen ministeriön (Ministère des Transports et de la Météorologie) alaisuudessa. Météo Madagascarin päätoimipaikka sijaitsee pääkaupunki Antananarivossa.

Matalan tulotason maihin kuuluvan, maatalousvaltaisen valtion herkkyys ilmaston ja sään häiriöille korostaa kansallisen ilmatieteellisen laitoksen merkitystä. Koska maa sijaitsee trooppisten pyörremyrskyjen esiintymisalueella ja ilmastollisista ilmiöistä erityisesti kuivuutta esiintyy, on esimerkiksi Madagaskarin maatalous haavoittuvaa.

## Lähteet

## Aiheesta muualla
*DGM:n kotisivu: säätila ja ennusteet Madagaskarille  (meteomadagascar.mg)
Esa Kulmala

**Esa Kulmala** (s. 19. helmikuuta 1954) on suomalainen jalkapalloilija, pelipaikaltaan hyökkääjä. Hän voitti Turun Palloseuran joukkueessa yhden Suomen-mestaruuden.

Kulmala aloitti pääsarjauransa Turun Palloseurassa kaudella 1972 ja voitti heti Suomen-mestaruuden. Hän pelasi kauden aikana 14 SM-sarjaottelua ja teki niissä yhden maalin. Kaudella 1973 hän pelasi SM-sarjassa yhdeksän ottelua tekemättä maaleja. Seuraavat kaudet hän pelasi alemmilla sarjatasoilla Turun Pallon ja Turun Weikkojen joukkueissa. Kaudella 1977 hän pelasi Turun Pyrkivässä, joka nousi kauden päätteeksi SM-sarjaan. Kaudella 1978 Kulmala pelasi Pyrkivässä 14 SM-sarjaottelua ja teki niissä yhden maalin.

Kulmala pelasi 11 poikien maaottelua.

## Lähteet
Ágios Konstantínos (Réthymno)

**Ágios Konstantínos** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 134 (2021).

Ágios Konstantínoksen kylä sijaitsee noin 22 kilometriä lounaaseen Réthymnon kaupungista. Se on rakennettu noin 250 metrin korkeuteen merenpinnasta laskettuna. Kylä on saanut nimensä siellä olevasta Pyhälle Konstantinokselle (*Ágios Konstantínos*) omistetusta kirkosta, joka on vuodelta 1315. Kylässä on myös Pyhälle Elialle (*Ágios Ilías*) omistettu kirkko, jonka paikalla on antiikin aikana ollut Artemiille omistettu temppeli.

Ágios Konstantínos muodostaa myös laajemman kyläyhdyskunnan (Δημοτική Κοινότητα Αγίου Κωνσταντίνου, *Dimotikí Koinótita Agíou Konstantínou*), johon kuuluu varsinaisen Ágios Konstantínoksen kylän lisäksi Ágios Geórgioksen kylä. Koko yhdyskunnan väkiluku on 200 (2021).

## Lähteet
Ágios Dimítrios (Réthymno)

**Ágios Dimítrios** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 209 (2021).

Ágios Dimítrioksen kylä sijaitsee noin 10 kilometriä itään Réthymnon kaupungista. Se on rakennettu noin 110 metrin korkeuteen merenpinnasta laskettuna. Kylä on osa Pigín kyläyhdyskuntaa. Ágios Dimítrios on saanut nimensä siellä olevasta bysanttilaisaikaisesta, 1000-luvulla rakennetusta Pyhälle Demetriokselle (*Ágios Dimítrios*) omistetusta kirkosta. Kirkko on ristinmuotoinen ja varustettu kupolilla.

## Lähteet
Timo Jalo

**Timo Jalo** (s. 22. lokakuuta 1958) on suomalainen jalkapalloilija, pelipaikaltaan puolustaja. Hän pelasi SM-sarjassa Turun Palloseuran joukkueessa kausina 1976–1986.

Jalo aloitti pääsarjauransa Turun Palloseurassa kaudella 1976, jolloin hän pelasi kaksi ottelua. Seuraavasta kaudesta lähtien hän kuului joukkueen runkopelaajiin. Hänen viimeinen SM-sarjakautensa oli 1986. Hän pelasi kaikkiaan 247 SM-sarjaottelua ja teki niissä kymmenen maalia. Tämän jälkeen hän pelasi vielä alemmilla sarjatasoilla yhden kauden Salon Palloilijoissa ja kolme kautta Åbo IFK:ssa.

Jalo pelasi kahdeksan nuorten ja kymmenen poikien maaottelua.

Timo Jalon kaksosveli Tomi Jalo pelasi kaksi miesten maaottelua ja kuului vuonna 1980 Suomen olympiajoukkueeseen. Heidän isoveljensä Juha-Pekka Jalo pelasi yhden poikien maaottelun ja työskenteli myöhemmin radion ja television urheilutoimittajana ja -selostajana.

## Lähteet
Chárkia

**Chárkia** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 43 (2021).

Chárkian kylä sijaitsee noin 17 kilometriä kaakkoon Réthymnon kaupungista. Varhaisin maininta kylästä on vuodelta 1577. Vuonna 1881 se mainitaan nimimuodolla *Chárkeia* (Χάρκεια) ja vuodesta 1920 nykyisellä nimimuodollaan. Kylän nimen on selitetty tulevan joko raudan työstämisestä (χαρκιδιό, *charkidió*) tai sen kallioisesta sijainnista (χαράκια, *charákia*).

Chárkia muodostaa myös laajemman kyläyhdyskunnan (Δημοτική Κοινότητα Χαρκίων, *Dimotikí Koinótita Charkíon*), johon kuuluu varsinaisen Chárkian kylän lisäksi Kavoúsin kylä. Koko yhdyskunnan väkiluku on 57 (2021).

## Lähteet
Érfoi

**Érfoi** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 106 (2021).

Érfoin kylä sijaitsee noin 17 kilometriä itään Réthymnon kaupungista. Kylässä on Pyhän Johanneksen (*Ágios Ioánnis*) kirkko, jossa on 1300-luvulla tehdyt seinämaalaukset.

Érfoi muodostaa myös laajemman kyläyhdyskunnan (Δημοτική Κοινότητα Έρφων, *Dimotikí Koinótita Érfon*), johon kuuluvat varsinaisen Érfoin kylän lisäksi kylät Ágios Nikólaos, Áno Viranepiskopí, Magnisía ja Viranepiskopí. Koko yhdyskunnan väkiluku on 637 (2021).

## Lähteet
Frantzeskianá Metóchia

**Frantzeskianá Metóchia** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 251 (2021).

Frantzeskianá Metóchian kylä sijaitsee noin 12 kilometriä lounaaseen Réthymnon kaupungista. Se on rakennettu noin 210 metrin korkeuteen merenpinnasta laskettuna. Kylä on saanut alkunsa 1600-luvulla. Sen sanotaan saaneen nimensä sen ensimmäisestä asukkaasta, jonka nimi oli Fragkísko (Francis) tai Frantzésko (Francesco). Kylän pääkirkko on omistettu Neitsyt Marian ilmestykselle (*Evangelismós Theotókou*).

Frantzeskianá Metóchia muodostaa oman kyläyhdyskuntansa (Δημοτική Κοινότητα Φραντζεσκιανών Μετοχίων, *Dimotikí Koinótita Frantzeskianón Metochíon*), johon ei kuulu muita asutuksia.

## Lähteet
Goniá (Réthymno)

**Goniá** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 351 (2021).

Gonián kylä sijaitsee noin 12 kilometriä lounaaseen Réthymnon kaupungista. Se on rakennettu noin 220 metrin korkeuteen merenpinnasta laskettuna. Kylä on syntynyt venetsialaisajalla noin vuonna 1350. Turkkilaiset tuhosivat kylän kapinoinnin vuoksi vuosina 1770, 1821 ja 1866. Goniá tunnetaan myös nimellä *Mikrí Goniá* (Μικρή Γωνιά, ”Pieni Goniá”) erotuksena Así Goniásta eli Megáli Goniásta (”Suuri Goniá”). Kylän pääkirkko on omistettu Johannes Teologille (*Ágios Ioánnis o Theológos*).

Goniá muodostaa myös laajemman kyläyhdyskunnan (Δημοτική Κοινότητα Γωνιάς, *Dimotikí Koinótita Goniás*), johon kuuluu varsinaisen Gonián kylän lisäksi Ágios Andréasin kylä. Koko yhdyskunnan väkiluku on 565 (2021).

## Lähteet
Goniá

**Goniá** () voi viitata seuraaviin paikkoihin Kreikassa:

* Así Goniá eli ”Megáli Goniá”, kylä Apokóronaksen kunnassa Chanián alueyksikössä Kreetan saarella ja alueella
* Goniá eli ”Mikrí Goniá”, kylä Réthymnon kunnassa Réthymnon alueyksikössä Kreetan saarella ja alueella
* Gonián luostari, luostari Plataniáksen kunnassa Chanián alueyksikössä Kreetan saarella ja alueella
Francesco Melzi

**Francesco Melzi**  (noin 1492 – vuoden 1566 jälkeen) oli italialainen taidemaalari. Hän oli Leonardo da Vincin oppilas ja matkusti tämän mukana Ranskaan. Melzi oli ylhäistä syntyperää ja todennäköisesti vain harrasti taiteita, mutta ystävyys Leonardoon on tehnyt hänestä tunnetun, ei niinkään hänen taiteellinen tuotantonsa. Hänen tekemänsä lienee ainakin Milanon Biblioteca Ambrosianassa oleva punaliitupiirustus, mutta sen sijaan Leonardon tyylin maalaukset *Vertumnus ja Pomona* (Berliinin Gemäldegalerie) ja *Colombina* (Pietarin Eremitaasi) ainoastaan oletetaan hänen tekemikseen.

## Lähteet

## Aiheesta muualla
Áno Valsamónero

**Áno Valsamónero** (, ) on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 84 (2021).

Áno Valsamóneron kylä, suomeksi ”Ylä-Balsamivesi"," sijaitsee noin 15 kilometriä lounaaseen Réthymnon kaupungista. Se on rakennettu noin 380 metrin korkeuteen merenpinnasta laskettuna. Vanhoissa lähteissä kylä esiintyy nimimuodolla *Varsamónero* (Βαρσαμόνερο). Kylästä luoteeseen sijaitsee Káto Valsamóneron (”Ala-Balsamivesi”) kylä.

Áno Valsamónero muodostaa myös laajemman kyläyhdyskunnan (Δημοτική Κοινότητα Άνω Βαλσαμονέρου, *Dimotikí Koinótita Áno Valsamonérou*), johon kuuluu varsinaisen Áno Valsamóneron kylän lisäksi Monopárin kylä. Koko yhdyskunnan väkiluku on 113 (2021).

## Lähteet
Archontikí

**Archontikí** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 237 (2021).

Archontikín kylä sijaitsee Mousélas-joen itäpuolella noin 18 kilometriä länsilounaaseen Réthymnon kaupungista. Se on rakennettu noin 180 metrin korkeuteen merenpinnasta laskettuna. Kylän vanha nimi vuoteen 1926 saakka oli *Arkoúdaina* (Αρκούδαινα). Archontikí muodostaa oman kyläyhdyskuntansa (Δημοτική Κοινότητα Αρχοντικής, *Dimotikí Koinótita Archontikís*), johon ei kuulu muita asutuksia.

## Lähteet
Gouledianá

**Gouledianá** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 60 (2021).

Gouledianán kylä sijaitsee noin 16 kilometriä etelään Réthymnon kaupungista. Se on rakennettu noin 530 metrin korkeuteen merenpinnasta laskettuna. Kylän paikalta ja läheltä on löydetty antiikin aikaista esineistöä sekä varhaiskristillisen basilikakirkon jäänteet.

Gouledianá muodostaa myös laajemman kyläyhdyskunnan (Δημοτική Κοινότητα Γουλεδιανών, *Dimotikí Koinótita Gouledianón*), johon kuuluu varsinaisen Gouledianán kylän lisäksi Genín kylä. Koko yhdyskunnan väkiluku on 80 (2021).

## Lähteet
Vardonze

**Vardonze** on 500–1800-luvuilta peräisin oleva linnoitus Buharan alueen Shofirkonin piirissä Uzbekistanissa. Se toimi *vardonxudot*-nimellä tunnettujen paikallisten hallitsijoiden asuinpaikkana.

Linnoituksen pituus on 110, leveys 60–70 ja korkeus 45–50 metriä. Sinne johti Zarafshonista Shopurkomin kanava, jonka legendan mukaan rakennutti alueen Buharan hallitsijoilta hankkinut sasanidiprissi Shopur. Vardonze toimi kauppapaikkana ja ennen 700-luvun alun arabivalloitusta siitä tuli itsenäisen kuningaskunnan pääkaupunki.

Vardonze oli kukoistava kauppa- ja käsityöläiskaupunki ja Buharan kaanikuntaan kuuluneen piirikunnan keskus 1800-luvulle saakka. Se kärsi Hivan kaanikunnan kanssa käydyistä sodista ja hautautui hiekan alle 1880-luvulla. Tästä huolimatta paikka säilyi asuttuna vuoteen 1954 saakka, jolloin hiekka pakotti asukkaat muuttamaan pois.

Vardonze on nykyään osittain sortunut ja eroosion kuluttama rauniokumpu. Se muodostaa suojellun luonnonmuistomerkin. Lähistöllä sijaitsevat Qoʻrgʻoni Vardonzen ja Koʻhna Vardonzen kylät.

## Lähteet
Kalamás (Réthymno)

**Kalamás** () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Kylän väkiluku on 6 (2021).

Kalamásin kylä sijaitsee noin 30 kilometriä itäkaakkoon Réthymnon kaupungista. Se on osa Kalandarén kyläyhdyskuntaa. Varhaisin maininta kylästä on venetsialaisaikaisissa lähteissä vuodelta 1299. Kalamás on suojeltu perinteisenä asutuksena. Kylässä on bysanttilaisaikainen Pyhälle Georgiokselle (*Ágios Geórgios*) omistettu kirkko, joka on ristinmuotoinen ja varustettu kupolilla. Sen seinämaalaukset ovat 1100-luvulta.

## Lähteet

## Aiheesta muualla
Kalamás

**Kalamás** () voi viitata seuraaviin paikkoihin Kreikassa:

* Kalamás, kylä Mylopótamoksen kunnassa Réthymnon alueyksikössä Kreetan saarella ja alueella
* Thýamis eli Kalamás, joki Epeiroksessa
Kalandaré

**Kalandaré** () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Kylän väkiluku on 18 (2021).

Kalandarén kylä sijaitsee noin 28 kilometriä itään Réthymnon kaupungista. Kylän nimi lienee turkkilaista alkuperää, ja se oli alun perin erään paššan maita.

Kalandaré muodostaa myös laajemman kyläyhdyskunnan (Δημοτική Κοινότητα Καλανδαρές, *Dimotikí Koinótita Kalandarés*), johon kuuluu varsinaisen Kalandarén kylän lisäksi Kalamásin kylä. Koko yhdyskunnan väkiluku on 24 (2021).

## Lähteet

## Aiheesta muualla
Kástellos (Chaniá)

**Kástellos** () on Kreikan kylä, joka sijaitsee Kreetan saarella. Se kuuluu hallinnollisesti Apokóronasin kuntaan, Chanián alueyksikköön ja Kreetan alueeseen. Kylän väkiluku on 102 (2021).

Kástelloksen kylä sijaitsee noin 47 kilometriä kaakkoon Chaniásta. Se on rakennettu noin 200 metrin korkeuteen merenpinnasta laskettuna. Kástellos muodostaa myös laajemman kyläyhdyskunnan (Δημοτική Κοινότητα Καστέλλου, *Dimotikí Koinótita Kastéllou*), johon kuuluvat varsinaisen Kástelloksen kylän lisäksi kylät Metamórfosi ja Pátima. Koko yhdyskunnan väkiluku on 159 (2021).

## Lähteet

## Aiheesta muualla
Kástellos (Réthymno)

**Kástellos** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 99 (2021).

Kástelloksen kylä sijaitsee noin 12 kilometriä etelälounaaseen Réthymnon kaupungista. Se on rakennettu noin 400 metrin korkeuteen merenpinnasta laskettuna. Kylä on alun perin koostunut kahdesta osasta, jotka mainitaan venetsialaisaikaisissa lähteissä vuodelta 1577 nimillä *Castello Echite* ja *Castello Epodhes*. Kástellos muodostaa oman kyläyhdyskuntansa (Δημοτική Κοινότητα Καστέλλου, *Dimotikí Koinótita Kastéllou*), johon ei kuulu muita asutuksia.

Nykyisen kylän paikalla oli asutus minolaisella kaudella. Kyseessä on oletettavasti sama asutus, johon läheinen Arménoin minolainen hautausmaa liittyy.

## Lähteet
Káto Póros

**Káto Póros** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 48 (2021).

Káto Póroksen kylä sijaitsee noin 25 kilometriä lounaaseen Réthymnon kaupungista. Se on rakennettu noin 260 metrin korkeuteen merenpinnasta laskettuna. Káto Póros muodostaa oman kyläyhdyskuntansa (Δημοτική Κοινότητα Κάτω Πόρου, *Dimotikí Koinótita Káto Pórou*), johon ei kuulu muita asutuksia.

Kylässä on Johannes Teologille (*Ágios Ioánnis o Theológos*) omistettu bysanttilaisaikainen kirkko, joka on rakennettu 1000-luvulla.

## Lähteet
Káto Valsamónero

**Káto Valsamónero** (, ) on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 173 (2021).

Káto Valsamóneron kylä, suomeksi ”Ala-Balsamivesi”, sijaitsee noin 14 kilometriä länsilounaaseen Réthymnon kaupungista. Se on rakennettu noin 250 metrin korkeuteen merenpinnasta laskettuna. Ensimmäinen maininta kylästä on venetsialaisaikaisissa lähteissä vuodelta 1577. Káto Valsamónero muodostaa oman kyläyhdyskuntansa (Δημοτική Κοινότητα Κάτω Βαλσαμονέρου, *Dimotikí Koinótita Káto Valsamonérou*), johon ei kuulu muita asutuksia.

Kylästä kaakkoon sijaitsee Áno Valsamóneron (”Ylä-Balsamivesi”) kylä.

## Lähteet
Koúfi

**Koúfi** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 129 (2021).

Koúfin kylä sijaitsee noin 20 kilometriä länsilounaaseen Réthymnon kaupungista. Se on ollut olemassa viimeistään venetsialaisajalla 1300-luvulla. Kylän pääkirkko on omistettu Pyhälle Marinalle (*Agía Marína*). Koúfi muodostaa oman kyläyhdyskuntansa (Δημοτική Κοινότητα Κούφης, *Dimotikí Koinótita Koúfis*), johon ei kuulu muita asutuksia.

## Lähteet
Kalonýktis

**Kalonýktis** () on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 209 (2021).

Kalonýktisin kylä sijaitsee noin 17 kilometriä lounaaseen Réthymnon kaupungista. Se on rakennettu noin 870 metrin korkeuteen merenpinnasta laskettuna. Kalonýktis muodostaa oman kyläyhdyskuntansa (Δημοτική Κοινότητα Καλονύκτου, *Dimotikí Koinótita Kalonýktou*), johon ei kuulu muita asutuksia.

Erään tiedon mukaan kylän alkuperäinen nimi olisi ollut *Leventochóri* (Λεβεντοχώρι). Nykyisen ”Hyvään yöhön” viittaavan nimen sen kerrotaan saaneen Nikeforos Fokakselta, joka yöpyi siellä kerran. Kylän pääkirkko on omistettu Neitsyt Marian syntymälle (*Génnisi tis Theotókou*). Kylän lähellä sijaitsevat pienen osmanivallan aikaisen linnoituksen (*Koúles Kalonýkti*) rauniot.

## Lähteet

## Aiheesta muualla
5186 Donalu

**5186 Donalu (1990 SB4)** on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin  ja sen pyörähdysaika akselin ympäri on .

## Lähteet
Johannes Alanus

**Johannes Alanus** (myös *John Aleyn*; aiemmin kuin 1323 – 1373 Windsor, Berkshire) oli englantilainen kirkonmies ja säveltäjä.

Alanus työskenteli Pyhän Yrjön kappelissa kuolemaansa saakka ja testamenttasi sille teostensa käsikirjoitukset, jotka eivät tiettävästi ole säilyneet. Hän oli Edvard III:n suosiossa. Alanukselle on attribuoitu motetti *Sub Arturo plebs vallata/Fons citharizancium/In omnem terram exivit*, joka on säilynyt Chantillyn koodeksissa, Yoxford-käsikirjoituksessa ja tenoriäänen osalta esimerkkinä Q 15 -lähteessä olevassa tutkielmassa Bolognassa. Motetti on arvioitu aikaisintaan vuonna 1370 sävelletyksi ja tyylillisesti 1400-luvun alun musiikkia muistuttavaksi. Alanukselle on attribuoitu myös muita sävellyksiä, kuten virelai ja kaksi saksalaista laulua. Osassa sävellyksistä attribuointi on epävarma.

## Lähteet
Be My Eyes

**Be My Eyes** on tanskalainen mobiilisovellus, joka on saatavilla Androidille ja iOS-käyttöjärjestelmälle. Sovellus on tarkoitettu auttamaan sokeita ja näkövammaisia. Sovelluksen avulla näkövammainen voi soittaa videopuhelun vapaaehtoiselle auttajalle, joka auttaa esimerkiksi valitsemaan oikean mausteen kaupan hyllyltä tai tarkistaa raitiovaunun lähtöaikataulun.

Maaliskuussa 2023 Be My Eyes julkaisi Be My AI:n, joka on GPT-4-kielimallia käyttävä tekoälyavustaja. Se voi tunnistaa kameran kuvista esineitä, lukea ruokalistoja, tunnistaa vaatteita ja kuvailla ihmisiä.

Tammikuussa 2025 sovelluksella oli 750 000 näkövammaista käyttäjää ja 8,3 miljoonaa vapaaehtoista avustajaa.

## Vastaanotto
Sovellusta on kehuttu helposta käyttöliittymästä, mutta se on saanut arvosteluja tietoturvan takia. Sovelluksen kuvaamia videoita voidaan tietyin rajoituksen jakaa kolmansille osapuolille.

## Lähteet
Herintsalama Rajaonarivelo

**Herintsalama Rajaonarivelo** on madagaskarilainen taloustieteilijä ja liikemies, joka nimettiin Madagaskarin pääministeriksi 20. lokakuuta 2025. Väliaikaisena presidenttinä edellisviikon perjantaista lähtien toiminut eversti Michael Randrianirina nimitti siviilitaustaisen Rajaonarivelon lyhyesti pääministerinä toimineen prikaatinkenraali Ruphin Zafisambon seuraajaksi. Maaliskuussa 2026 Randrianirina ilmoitti erottavansa Rajaonarivelon ja hänen hallituksensa.

Rajaonarivelo on koulutukseltaan taloustieteilijä (Université Toulouse-Capitole, Ranska). Hän työskenteli yksityissektorilla ennen pääministeriyttä. Hän on ollut yrittäjä, konsultti ja yritysjohtaja, joka on toiminut muun muassa Madagaskarin suurimpiin pankkeihin lukeutuvan BNI Madagascarin hallituksen puheenjohtajana, Madagaskarin kansainvälisen kaupan neuvoston (ITBM) puheenjohtaja ja Madagaskarin yrittäjäliiton FIVMPAMA:n puheenjohtajana. Hän on toiminut lisäksi Madagaskarin ulkoministeriön neuvonantajana. Aiempien työtehtäviensä kautta Rajaonarivelo tuntee hyvin monia matalan tulotason maiden joukkoon kuuluvalle kotimaalleen keskeisiä kansainvälisiä järjestöjä ja kehitysapurahottajia.

Vuonna 2017 Rajaonarivelo perusti pieniä ja keskisuuria yrityksiä tukevan FOM-yritysyhdistyksen (malagassiksi Fikambanan’ny Orinasa Malagasy, Madagaskarin yritysten yhdistys). Nyttemmin yhdistykseen kuuluu yli 500 yritystä ja Rajaonarivelo on toiminut järjestön johtajana. Madagaskarin tilastoviranomaisen mukaan virallisista yrityksistä 92 prosenttia on erittäin pieniä. Rajaonarivelon mukaan suurin osa liiketoimista tapahtuu kuitenkin epävirallisissa yrityksissä; Maailmanpankin mukaan epävirallisen sektorin osuus on jopa 70 prosenttia Madagaskarin taloudesta. Epäviralliset yritykset luovat työpaikkoja ja tukevat kehitystä paikallisella tasolla. Näiden toiminnan tukeminen voisi edistää teollistumista ja myötävaikuttaa infrastruktuurin parantamiseen. Rajaonarivelon mukaan epävirallisten pk-yritysten kytkeminen virallisen talouden osaksi ja talousstrategiaan tasapainottaisi maan kehitystä. Yritysten virallistaminen parantaa niiden mahdollisuutta saada rahoitusta ja toimeksiantoja. Yleisintä pienyriytäjyys on Madagaskarissa kaupan, käsitöiden ja palvelujen parissa. Virallistamisen myötä laajentuva rekisteröityjen yritysten määrä mahdollistaisi yritysveropohjan laajentamisen aiemmasta, lähinnä keskisuuriin yrityksiin nojaavasta lähestymisestä, mikä tukisi Madagasakarin taloutta.

## Lähteet
Sønder Sejerslev

**Sønder Sejerslev** on taajama Tønderin kunnassa Tanskassa. Taajamassa oli 218 asukasta vuoden 2011 alussa.

## Väestökehitys

## Lähteet

## Aiheesta muualla
Vallensbæk Landsby

**Vallensbæk Landsby** on taajama Vallensbækin kunnassa Tanskassa. Taajamassa oli 446 asukasta vuoden 2025 alussa.

## Väestökehitys

## Lähteet

## Aiheesta muualla
Joachim von Düben nuorempi

**Joachim von Düben nuorempi** (21. lokakuuta 1708 Tukholma – 27. tammikuuta 1786 Tukholma) oli ruotsalainen vapaaherra ja valtaneuvos. Hän kuului myssyihin. Vuonna 1772 hän toimi lyhyesti kansliapresidenttinä, mutta vallankaappauksen tehnyt Kustaa III erotti hänet.
## Lähteet

## Aiheesta muualla
Düben

**Düben** on seuraavien henkilöiden sukunimi:

* Andreas Düben (1597 tai 1598 – 1662), saksalaissyntyinen säveltäjä, urkuri ja kapellimestari
* Carl Wilhelm von Düben (1724–1790), ruotsalainen kreivi, virkamies ja diplomaatti
* Gustaf Düben (1624–1690), ruotsalainen säveltäjä, urkuri ja kapellimestari
* Gustav von Düben (1822–1892), ruotsalainen lääkäri ja etnografi
* Joachim von Düben nuorempi (1708–1786), ruotsalainen vapaaherra ja valtaneuvos
* Joachim von Düben vanhempi (1671–1730), ruotsalainen vapaaherra ja valtaneuvos
Joachim von Düben

**Joachim von Düben** voi tarkoittaa seuraavia ruotsalaisia henkilöitä:

* Joachim von Düben nuorempi (1708–1786), vapaaherra ja valtaneuvos
* Joachim von Düben vanhempi (1671–1730), vapaaherra ja valtaneuvos
Joachim von Düben vanhempi

**Joachim von Düben vanhempi** (22. elokuuta 1671 Tukholma – 30. marraskuuta 1730 Tukholma) oli ruotsalainen vapaaherra ja valtaneuvos. Hän oli mukana kenttäkanslistina Kaarle XII:n sotaretkillä, kunnes joutui vangiksi Pultavan taistelussa vuonna 1709. Ruotsiin palattuaan Düben nimitettiin vuonna 1719 hovikansleriksi ja valtaneuvokseksi. Hän kuului Arvid Hornin lähipiiriin. Düben oli pietisti ja julkaisi anonyymisti *Uthwalde andelige sånger* -virsikirjan, joka sisälsi hänen saksasta kääntämiään hengellisiä lauluja.
## Lähteet
Zettervall

**Zettervall** on seuraavien ruotsalaisten henkilöiden sukunimi:

* Folke Zettervall (1862–1955), arkkitehti
* Helgo Zettervall (1831–1907), arkkitehti
Folke Zettervall

**Folke Zettervall** (1862–1955) oli ruotsalainen arkkitehti, joka toimi Ruotsin valtionrautateiden pääarkkitehtina vuosina 1895–1930 ja suunnitteli useita rautatieasemia. Hänen isänsä oli arkkitehti Helgo Zettervall.
## Töitä

Brunflo järnvägsstation.jpg|Brunflon rautatieasema
Haparanda railway station.jpg|Haaparannan rautatieasema
Kumla station 1.jpg|Kumlan rautatieasema
Avesta Krylbo station, 20230812 05.jpg|Krylbon rautatieasema

## Lähteet

## Aiheesta muualla
Stina Berg

**Ursila Albertina Augustina ”Stina” Berg** (21. lokakuuta 1869 Tukholma – 5. lokakuuta 1930 Tukholma) oli ruotsalainen näyttelijä. Hänet löysi Mauritz Stiller, ja hän näytteli usein sivurooleissa rempseitä emäntiä. Berg esiintyi myös Tanskassa.
## Lähteet

## Aiheesta muualla
Viking Eggeling

**Viking Eggeling** (21. lokakuuta 1880 Lund – 19. toukokuuta 1925 Berliini) oli ruotsalainen kuvataiteilija ja kokeellinen elokuvaohjaaja. Hänen työnsä edustivat abstraktismia, ja hän pyrki muun muassa tuomaan mykkäelokuviin musiikkia rytmisten kuvioiden avulla. Eggeling sai innoitusta myös japanilaisista emakimono-kuvakääröistä.

## Lähteet

## Aiheesta muualla
Jukka Kultalahti

**Jukka Veli Kultalahti** (s. 29. syyskuuta 1947 Evijärvi) on suomalainen julkisoikeuden emeritusprofessori.

Kultalahti syntyi liikennöitsijä Einari Kultalahden ja liikkeenharjoittaja Fanny Lydia Lindénin perheeseen ja avioitui 1974 Hanna Suvannon kanssa. Hänen veljensä on professori Olli Kultalahti. Jukka Kultalahti tuli ylioppilaaksi Evijärven lukiosta 1966 ja valmistui Tampereen yliopistosta sosionomiksi 1972 ja hallintotieteen maisteriksi 1978 ja lisensiaatiksi 1990. Hallintotieteen tohtoriksi hän väitteli siellä 1991.

Kultalahti oli Tampereen yliopistossa julkisoikeuden assistentti 1977–1981 ja 1989–1991, oltuaan Suomen Akatemiaan tutkimusassistentti 1987–1989, ja sitten yliopiston julkisoikeuden apulaisprofessori 1991–1998, dosentti 1993–1996 ja professori vuodesta 1996. Hänellä on ollut myös asiantuntija- ja luottamustehtäviä. Kultalahti on julkaissut tutkimuksia ja ollut kirjoittamassa ja toimittamassa alansa tietoteoksia.

## Lähteet
Emakimono

**Emakimono** () tai **emaki** on japanilainen kuvakäärö, jonka alkuperä on kiinalaisessa kulttuurissa. Toisin kuin seinälle ripustettavassa kakemono-essa, kuva on siinä vaakatasossa. Emakimono valmistetaan paperista ja silkistä. Sen korkeus on yleensä 20–40 senttimetriä ja pituus jopa kymmenen metriä tai enemmän. Emakimonoissa kuvataan usein uskonnollisia tai historiallisia tapahtumakulkuja, ja niissä käytetään rinnakkain kuvia ja kirjoitusmerkkejä.

## Lähteet

## Aiheesta muualla
Kultalahti

**Kultalahti** on muun muassa seuraavien suomalaisten henkilöiden sukunimi:

* Jukka Kultalahti (s. 1947), julkisoikeuden emeritusprofessori
* Olli Kultalahti (s. 1939), aluetieteen emeritusprofessori, Jukka Kultalahden veli
* Pertti Kultalahti (1949–2019), kirjailija ja toimittaja
Patrick Herminie

**Patrick Herminie** (s. 22. syyskuuta 1963 Praslin) on seychelliläinen poliitikko, joka johtaa Yhdistynyttä Seychellien puoluetta (USP). Hänet valittiin presidentiksi syksyn 2025 vaaleissa ja hän astui virkaan 26. lokakuuta. Hän on luvannut taistella korruptiota vastaan, lisätä julkisten palveluiden rahoitusta ja perua Qatarin kanssa tehdyn sopimuksen ylellisen matkailukeskuksen rakentamisesta Assumption-saarelle ympäristösyihin vedoten.

Herminie opiskeli lääketiedettä Prahan yliopistossa, josta hän valmistui vuonna 1990. Hänet valittiin ensimmäisen kerran kansalliskokoukseen vuonna 1993, ja hän toimi sen puhemiehenä 2007–2016.

Herminietä vastaan nostettiin syksyllä 2023 syyte noituuden harjoittamisesta. Tapaus liittyi kahteen ruumiiseen, jotka oli löydetty esiinkaivettuina hautausmaalta. Syyttäjän mukaan Herminie oli ollut samassa WhatsApp-ryhmässä tansanialaisen miehen kanssa, jonka hallussa oli erilaisia taikaesineitä ja symboleita. Helmikuussa 2024 syytteet hylättiin. Herminien mukaan kyseessä oli poliittinen ajojahti, jolla yritettiin estää hänen asettumisensa ehdolle vuoden 2025 vaaleihin.
## Lähteet

## Aiheesta muualla
René Ménard

**René Ménard**, myös: **Emile-René Ménard**, (14. huhtikuuta 1862 Pariisi, Ranska – 13. tammikuuta 1930 Pariisi, Ranska) oli ranskalainen taidemaalari. Hän maalasi etupäässä romanttisia, koristeellisesti käsiteltyjä ja klassillisen rauhallisia tunnelmamaisemia, joissa on yleensä myös henkilöhahmoja. Ménard on maalannut 1909 Pariisin yliopiston oikeustieteellisessä tiedekunnassa olevat seinämaalaukset *Kulta-aika*, *Paimenelämää* ja *Antiikkinen unelma*. Ateneumin taidemuseon Antellin kokoelmiin kuuluu hänen maisemaa iltavalaistuksessa esittävä maalauksensa ja *Causse Majeau* -niminen ranskalainen maisema. 

## Lähteet

## Aiheesta muualla
Berkly Catton

**Berkly Catton** (s. 14. tammikuuta 2006 Saskatoon, Saskatchewan, Kanada) on kanadalainen jääkiekkoilija, pelipaikaltaan keskushyökkääjä. Catton edustaa NHL-joukkue Seattle Krakenia.

Ennen NHL-uraansa Catton edusti WHL-juniorisarjassa Spokane Chiefsin joukuetta. Seattle Kraken varasi hänet ensimmäisellä kierroksella kahdeksannella varausvuorolla .

Catton on pelannut 26 NHL:n runkosarjan ottelua. Näissä otteluissa hän on syöttänyt viisi maalia. Uran tilastot päivitetty 4. tammikuuta 2026.

## Lähteet
Édouard Samettijalka

**Éduard Samettijalka** on taiteilija Hanna Marnon puuveistos, joka sijaitsee Siikaisten Eteläpäässä. Veistos julkistettiin Siikaisissa 25. lokakuuta 2025. Tätä ennen Éduard Samettijalka oli esillä Porin Etelärannassa sijaitsevalla Taideaukiolla kesän 2024 ajan.

Marno on valmistanut veistoksen lahjoitetuista puumateriaaleista, jotka ovat peräisiin Siikaisista. Hän on värjännyt teosta samettijalkasienestä saatavilla sävyillä, jotka kattavat kaikki muut spektrin värit paitsi sinisen. Alun perin veistos on suunniteltu osaksi Porin Etelärannan maisemaa, taustanaan jokimaisema ja suihkulähde. Marno on kertonut saaneensa inspiraatiota teokseen Denis Diderot’n kirjasta ''Jaakko Fatalisti ja hänen isäntänsä'', Victoria Finlayn kirjasta *Värimatka materiaalisena lähtökohtana* ja Harry Salmenniemen kirjasta *Uhrisyndrooma* sekä Édouard Manet’n maalauksesta *[[Aamiainen ruohikolla]].*

Éduard Samettijalka on toteutettu Porin taidemuseon KORSI-ohjelman 2024–2026 puitteissa yhteistyössä KORSI Eurajoen Säästöpankkisäätiön kanssa. Ohjelma on osa Porin taidemuseon toimintaa Satakunnan alueellisena vastuumuseona.

## Lähteet
Albert Lindhagen

**Carl Albert Lindhagen** (25. heinäkuuta 1823 Askeby – 21. lokakuuta 1887 Tukholma) oli ruotsalainen juristi ja poliitikko. Hänet muistetaan erityisesti johtamastaan komissiosta, joka julkaisi vuonna 1866 suunnitelman Tukholman kaupunkirakenteen radikaalista uudistamisesta. Siihen kuuluivat muun muassa valtaväylät kuten Sveavägen ja Kungsgatan sekä monet puistot.
## Lähteet

## Aiheesta muualla
Rutikka

**Rutikka** on Kanta-Hämeessä Hausjärvellä Hyvinkään koillispuolella sijaitseva lampi.

## Maantietoa
Rutikka on 250&nbsp;metriä pitkä, 150&nbsp;metriä leveä, ja sen pinta-ala on 2,7&nbsp;hehtaaria . Se sijaitsee Ensimmäisellä Salpausselällä Hyvinkään ja Oitin välisellä osuudella aivan Paukunharjun koillispuolella. Lammen lähiympäristö on harjumaaston reunatasannetta, jossa korkeuseroja ei juurikaan ole. Lampi ei ole syvä, koska ilmavalokuvissa siinä näkyy joka puolella vesikasvillisuutta. Kari Ylönen on kaikuluodannut lampea ja hän on saanut suurimmaksi syvyydeksi yli kaksi metriä, keskisyvyydeksi noin 1,2&nbsp;metriä ja lammen tilavuudeksi noin 35&nbsp;000&nbsp;kuutiometriä. Lammessa ei ole kartan mukaan saaria ja se rantaviivan pituus on 600&nbsp;metriä. Lampi on autio, mutta sen ympäri kiertää polku, jonne tulee tiet seututieltä&nbsp;290. Lammen kaakkoisrannassa on uimaranta .

## Ylösen tutkimus
Kari Ylönen on viistokaikuluodannut lammen ja saanut lammesta joitakin yllä kerrottuja mittaustietoja. Hänen tarkoituksena oli etsiä lammen pohjaan mahdollisesti pudonnut Toisen maailmansodan aikainen neuvostoliittolainen pommikone, jonka Hyvinkään lentokentän ilmapuolustus olisi pudottanut sinne. Asiasta kerrotaan artikkelissa Hyvinkään lentokenttä. Lentokonetta ei kaikuluotauksessa löytynyt, mutta samalla paljastui lammella olevan paksu mutapohja.

## Vesistösuhteet
Rutikka sijaitsee Vantaanjoen vesistössä (vesistöaluetunnus&nbsp;21)  Vantaan yläosan alueella&nbsp;(21.02), jonka Vantaan-Herajoen valuma-alueeseen&nbsp;(21.023) lampi  kuuluu. Lampeen ei tule ojia muualta, mutta sille on kaivettu laskuoja Rutikansuon kautta Lallujärveen. Rutikka on siten Vantaanjoen vesistön latvajärvi. Sen vedenpinnan korkeus on 130,2&nbsp;metriä mpy (N2000).

## Lähteet
Kalatonlammi (Hausjärvi)

**Kalatonlammi** on Kanta-Hämeessä Hausjärvellä Peuranpään ja Lallujärven lähellä sijaitseva lampi.

## Maantietoa
Kalatonlammi on 200&nbsp;metriä pitkä, 100&nbsp;metriä leveä, ja sen pinta-ala on 1,0&nbsp;hehtaaria. Se sijaitsee Ensimmäisellä Salpausselällä Hyvinkään koillispuolella Kalattomansuolla. Sen luoteispuolelta kulkee ohi seututie&nbsp;290. Lammen ympäristö on suota ja lähiympäristö myös avosuota. Lammessa ei ole kartan mukaan saaria ja sen rantaviivan pituus on 500&nbsp;metriä. Lampi on autio eikä sinne tule tietä tai polkua.

## Vedenlaatu
Vesi oli vuonna 2022 erittäin tummaa humusvettä. Lammen humusleima oli kemiallisen hapenkulutuksen perusteella voimakas. Siihen vaikuttivat maaperän turve ja ojittaminen. Veden happamuustaso oli lievästi hapan ja puskurikyky happamoitumista vastaan oli tyydyttävä, joten vaara happamoitumiselle ei ollut suuri. Vuoden 2016 tutkimuksessa oli veden happi kulunut vähiin, mutta vuonna 2022 oli happitilanne tyydyttävä. Veden fosforipitoisuus oli lievästi reheville järville ominainen, mutta levän määrän perusteella lampi oli rehevöityneellä tasolla. Veden hygieeninen laatu oli hyvä, joten lampi soveltui virkistyskäyttöön melko hyvin. Ainoat haittatekijät olivat korkea humuspitoisuus ja kohonnut rehevyystaso.

## Vesistösuhteet
Kalatonlammi sijaitsee Vantaanjoen vesistössä (vesistöaluetunnus&nbsp;21) Vantaan yläosan alueella&nbsp;(21.02), jonka Vantaan-Herajoen valuma-alueeseen&nbsp;(21.023) lampi kuuluu. Vaikka suo on tiheästi ojitettu, ei lampeen ole kaivettu kuin yksi suo-oja. Se johtaa suoraan koillisessa sijaitsevaan suon laskuojaan, joka alitettuaan seututien se virtaa aluksi jyrkkänä alempana sijaitsevalle Malinsuolle ja sieltä vesireitti jatkuu Lallujärveen. Lammen vedenpinnan korkeus on 128,0&nbsp;metriä mpy&nbsp;(N2000), joten laskuojalle kertyy pudotusta yli 16&nbsp;metriä.

## Lähteet
6995 Minoyama

**6995 Minoyama (1996 BZ1)** on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Kirkkauden ja valon heijastumisen perusteella asteroidi on läpimitaltaan todennäköisesti  &ndash; . Asteroidin pyörähdysaika akselin ympäri on .

Asteroidi on nimetty Saitaman prefektuurissa sijaitsevan vuoren mukaan.

## Lähteet
Viron jääkiekkoliitto

**Viron jääkiekkoliitto** () on jääkiekkoa Virossa hallinnoiva urheilujärjestö. Viron jäsenyys Kansainvälisessä jääkiekkoliitossa alkoi 1930-luvulla, mutta päättyi maan neuvostomiehityksen myötä. Jäsenyys uusittiin maan itsenäistyttyä uudelleen 1990-luvulla.

Jääkiekkoliiton päätehtävänä on jääkiekon suosio ja kehittäminen Virossa.

Suurin jäähalli Virossa on Tallinnan Tondiraba, jonka pääareenaan mahtuu 5&nbsp;840 katsojaa.

## Katso myös
* Viron jääkiekkomaajoukkue
* Meistriliiga

## Lähteet
Itkevä tyttö (veistos)

**Itkevä tyttö** on Emil Cedercreutzin veistos, joka on pystytetty Lottaperinne Pori ry:n toimesta Liisanpuistoon entisen Porin tyttölyseon pihamaalle. Veistos julkistettiin vuonna 2006, ja sen alkuperäinen versio on valmistunut vuonna 1928.

Lottaperine Pori ry halusi pystyttää patsaan, joka kunnioittaisi sotavuosina työskennelleitä maakunnan naisia. Emil Cedercreutzin säätiö lahjoitti Itkevän tytön. Veistoksen alkuperäinen versio on nimeltään *Rukous*, ja se suunniteltu yksityiseksi hautamuistomerkiksi. Alkuperäinen versio on valmistettu betonista, ja se on maalattu pronssimaalilla. Hahmon on tulkittu kertovan lohduttomasta epätoivosta, mutta samalla kokonaisuus muodostaa rukouksen.

Vastaava aihe reliefin muodossa sijaitsee Högströmin perhehaudalla, Hietaniemen hautausmaalla Helsingissä. Sen nimi on Tuska, ja se on valmistunut vuonna 1929.

## Lähteet
Punahankaturska

**Punahankaturska** (*Urophycis chuss*) tai **punaturska** on hankaturskiin kuuluva kalalaji. Lajia tavataan Atlantin länsiosista.

## Koko ja ulkonäkö
Punahankaturska kasvaa useimmiten 30–40 cm pitkäksi, ja voi suurimmillaan saavuttaa noin 66 cm:n pituuden. Laji on ruumiinmuodoltaan pitkänomainen ja lieriömäinen. Kalalla on kaksi selkäevää, joista taaempi on pitkä. Etumaisen selkäevän ensimmäinen ruoto on pidentynyt. Punahankaturskan rintaevät ovat kookkaat. Pää on suuri ja silmät ovat kookkaat. Lajin väritys vaihtelee selästä punertavasta ruskehtavaan ja väri vaalenee vatsaa kohden. Ruumiissa on epämääräisiä tummia kuvioita. Punahanka turskan rintaevät ovat vaaleat ja muut evät ovat tummat.

## Levinneisyys ja elintavat
Punahankaturskaa tavataan rannikkoalueilta Nova Scotiasta Pohjois-Carolinaan. Lajin elinympäristöä ovat hiekka- tai mutapohjaiset alueet. Kesäisin kalat elävät matalammissa vesissä ja talvisin useimmiten 100–550 metrin syvyydessä. Nuoret punahankaturskat elävät *Placopecten magellanicus*-kampasimpukoiden lähellä. Lajin ravintoa ovat äyriäiset ja kalojen kasvaessa myös pienemmät kalat ja kalmarit. Lisääntymiskausi on huhtikuulta marraskuulle.

Punahankaturskaa kalastetaan jonkin verran kaupallisestikin. Sitä käytetään tuoreena, pakastettuna tai suolattuna. Pieniä yksilöitä käytetään eläinten rehuna.

## Lähteet
6912 Grimm

**6912 Grimm (1991 GQ2)** on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin .

Asteroidi on nimetty Friedrich Melchior Baron von Grimmin (1723-1807) muistoksi.

## Lähteet
Stepniak

**Stepniak** () on kaupunki ja Bırjan salin piirin hallinnollinen keskus Aqmolan alueella Kazakstanissa. Se sijaitsee Kökşetaun ylängön itäosassa 120 kilometriä alueen pääkaupungista Kökşetausta kaakkoon. Kaupungissa oli 3&nbsp;982 asukasta vuonna 2025.

Paikkakunta on syntynyt kultaesiintymän yhteyteen 1900-luvun vaihteessa. Se sai nimen Stepniak vuonna 1923. Stepniakista tuli kaupunki vuonna 1937 ja piirikeskus vuonna 1955. Kultakaivos ehtyi 1950-luvun alkuun mennessä, minkä jälkeen kaupungin talous perustui Kazakstanin uudismaiden hyödyntämiseen. Nykyään Stepniakissa toimii yksi maan suurimmista ja nykyaikaisimmista kanaloista.

## Lähteet

## Aiheesta muualla
* Bırjan salin piirin sivusto
Menzel

**Menzel** on muun muassa seuraavien henkilöiden sukunimi:

* Adolph von Menzel (1815–1905), saksalainen taidemaalari
* Donald Howard Menzel (1901–1976), yhdysvaltalainen tähtitieteilijä, astrofyysikko ja ufoskeptikko
* Idina Menzel (s. 1971), yhdysvaltalainen Tony-palkittu näyttelijä, laulaja ja lauluntekijä
* Jiří Menzel (1938–2020), tšekkiläinen elokuvaohjaaja, teatteriohjaaja, näyttelijä ja käsikirjoittaja

## Muuta
* 1967 Menzel, asteroidi
Copa del Reyn loppuottelu 2025

**Copa del Reyn loppuottelu 2025** oli perinteisen espanjalaisen jalkapalloturnauksen, Copa del Reyn 123. loppuottelu. Ottelussa kohtasivat Barcelona ja Real Madrid. Barcelona voitti ottelun jatkoajan jälkeen 3-2 ja saavutti seurahistoriansa 32. Copa del Reyn.

## Tie loppuotteluun

## Ottelu

Ottelu alkoi kello 22:00 Estadio de la Cartujalla, Sevillassa. Katsojia oli noin 55 579. Ottelun tuomarina toimi espanjalainen Ricardo de Burgos Bengoetxea. Barcelona siirtyi johtoon 28. minuutilla Pedrin maalilla. Real Madrid tasoitti 70. minuutilla, kun Kylian Mbappé iski maalin. Hetken kuluttua Aurélien Tchouaméni siirsi joukkueen 2-1-johtoon 77. minuutilla. Ferran Torres vastasi Barcelonan 2-2-tasoituksesta 84. minuutilla. Lopulta Barcelonan laitapuolustaja Jules Koundé iski 3-2-voittomaalin jatkoajalla 116. minuutilla. Ottelun loputtua Real Madridin kolme pelaajaa Antonio Rüdiger, Lucas Vázquez ja Jude Bellingham saivat punaisen kortin epäurheilijamaisesta käytöksestä. Ensin Rüdiger heitti jääpaloja vaihtopenkiltä tuomaria kohti. Vázquez ja Bellingham saivat protestoinnista tuomaria kohtaan. Jo ennen ottelua Real Madrid yhdessä Florentino Pérezin kanssa oli kritisoinut ottelun tuomarivalintaa.  

## Lähteet
Derjavinsk

**Derjavinsk** () on kaupunki ja Jarqaiyñin piirin hallinnollinen keskus Aqmolan alueella Kazakstanissa. Se sijaitsee Išimjoen vasemmalla rannalla 403 kilometriä alueen pääkaupungista Kökşetausta lounaaseen. Kaupungissa oli 6&nbsp;699 asukasta vuonna 2025.

Venäjältä tulleet siirtolaiset perustivat paikkakunnan 1900-luvun alussa. Siitä tuli kaupunkimainen taajama vuonna 1963 ja kaupunki vuonna 1966. Neuvostoaikana Derjavinskin viereen Stepnoin taajamaan oli sijoitettu ohjusdivisioona, joka lakkautettiin vuonna 1996.

Nykyään Derjavinskissa toimii asfalttitehdas ja pieni meijeri. Sen kautta kulkee Esılin ja Arqalyqin välinen rautatie. Kaupungin uudelleen nimeämisestä tehtiin alustava päätös vuonna 2023, mutta toistaiseksi hanke ei ole edennyt.

## Lähteet

## Aiheesta muualla
* Jarqaiyñin piirin sivusto